KOMISIJOS SPRENDIMAS
2007 m. rugpjūčio 7 d.
dėl išlaidų, kurias patirs tam tikros valstybės narės 2007 m. rinkdamos ir tvarkydamos bendrosios žuvininkystės politikos vykdymui būtinus duomenis, tinkamumo
(pranešta dokumentu Nr. C(2007) 3737)
(2007/605/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 24 straipsnio 1 dalį,
kadangi:
(1)
Reglamente (EB) Nr. 861/2006 nustatomos sąlygos, kuriomis valstybės narės gali gauti Bendrijos įnašą nacionalinių duomenų rinkimo ir tvarkymo programų išlaidoms kompensuoti.
(2)
Šios programos turi būti rengiamos pagal 2000 m. birželio 29 d. Tarybos reglamentą (EB) Nr. 1543/2000, nustatantį duomenų, būtinų Bendrijos bendrosios žuvininkystės politikos vykdymui, rinkimo ir tvarkymo sistemą (2), ir 2001 m. liepos 25 d. Komisijos reglamentą (EB) Nr. 1639/2001, nustatantį Bendrijos minimalią ir išplėstinę duomenų rinkimo žuvininkystės sektoriuje programas bei nustatantį išsamias Tarybos reglamento (EB) Nr. 1543/2000 taikymo taisykles (3).
(3)
Airija, Belgija, Danija, Estija, Graikija, Ispanija, Italija, Jungtinė Karalystė, Kipras, Latvija, Lenkija, Lietuva, Malta, Nyderlandai, Portugalija, Prancūzija, Slovėnija, Suomija, Švedija, Vokietija pateikė 2007 m. nacionalines programas. Šios valstybės narės pateikė ir paraiškas Bendrijos finansiniam įnašui gauti.
(4)
Komisija išnagrinėjo valstybių narių programas ir įvertino jų išlaidų atitiktį reikalavimams.
(5)
Tarybos sprendimas 2000/439/EB (4) buvo panaikintas Tarybos reglamentu (EB) Nr. 861/2006. Pastarojo reglamento 16 straipsnyje nustatyta, kad Bendrijos pagrindinių duomenų rinkimo srities finansinės priemonės neviršija 50 % valstybių narių išlaidų, patirtų vykdant programas, kaip numatyta to paties reglamento ((EB) Nr. 861/2006) 23 straipsnio 1 dalyje. Tarybos reglamento 24 straipsnio 3 dalies b punktu nustatyta, kad Komisijos sprendimais nustatoma finansinio įnašo norma. Remiantis Reglamento (EB) Nr. 1543/2000 5 straipsniu numatyta, kad pagal sprendimus dėl valstybių narių patirtų duomenų rinkimo išlaidų taikomos normos bus 50 % minimaliosioms programoms ir 35 % išplėstinėms programoms.
(6)
Pirmoji išmokos dalis išmokama atitinkamoms valstybėms narėms. Antroji išmokos dalis pervedama 2008 m. po to, kai Komisija gauna ir patvirtina finansinę ir techninę ataskaitą, kurioje pateikiami išsamūs tikslų, nustatytų rengiant minimaliąsias ir išplėstines programas, įgyvendinimo rezultatai.
(7)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRĖMĖ ŠĮ SPRENDIMĄ:
1 straipsnis
Šiuo sprendimu 2007 m. nustatomas reikalavimus atitinkančių kiekvienos valstybės narės išlaidų suma ir Bendrijos finansavimo norma už duomenų, reikalingų vykdyti bendrąją žuvininkystės politiką, rinkimą ir tvarkymą.
2 straipsnis
I priede nustatytos išlaidos, patirtos renkant ir tvarkant bendrosios žuvininkystės politikos vykdymui būtinus duomenis, atitinka reikalavimus Bendrijos finansinei paramai, kuri sudaro ne daugiau nei 50 % reikalavimus atitinkančių Reglamento (EB) Nr. 1543/2000 5 straipsnyje numatytos minimaliosios programos išlaidų, gauti.
3 straipsnis
II priede nurodomos išlaidos, patirtos renkant ir tvarkant bendrosios žuvininkystės politikos vykdymui būtinus duomenis, atitinka reikalavimus Bendrijos finansinei paramai, kuri sudaro ne daugiau nei 35 % reikalavimus atitinkančių Reglamento (EB) Nr. 1543/2000 5 straipsnyje numatytos išplėstinės programos išlaidų, gauti.
4 straipsnis
1. Bendrija išmoka pirmąją 50 % Bendrijos finansinės paramos, nurodytos I ir II prieduose, dydžio išmokos dalį.
2. Antroji išmokos dalis pervedama 2008 m. po to, kai gaunama ir patvirtinama finansinė ir techninė ataskaita.
5 straipsnis
1. Euro keitimo kursas, naudojamas apskaičiuojant sumas, atitinkančias šio sprendimo reikalavimus, yra 2006 m. gegužės mėnesį galiojęs kursas.
2. Valstybių narių, nedalyvaujančių trečiajame ekonominės ir pinigų sąjungos etape, išlaidų deklaracijų ir paraiškų dėl avansų sumos nacionaline valiuta konvertuojamos į eurus kursu, galiojančiu mėnesį, kurį Komisija gavo tas deklaracijas ir paraiškas.
6 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 7 d.